Teeplant

De Teeplant (Camellia sinensis) is en Plantenaart. Ut de ehre Delen warrt echten Tee vun maakt. 

 De Plant 
duum|Teebloom (Longjing Tee, „Drakensoottee“)
De Teeplanten wasst as Strüker oder lüttje Böme mit jummerlos gröne Blöer. Se weert vun een bit fiev Meter hooch, hen un wenn kann dat ok mol bit negen Meter in’e Hööchd gahn. Wenn de jungen Twiegen utdrieven doot, sünd se toeerst root un witte Haare sitt doran. Man de fallt gau af un de Twiegen weert geel un gries. Ok an de Knuppen an’t Enn sitt Sülverhaare an. 

De Blöer staht in’n Wessel un hefft en korten Stengel. Se sund rund oder ok wat länger. An den Blattrand sitt Tähn. De Blöer sünd fiev bit 14 cm lang un twee bit 7,5 cm breet. Boven sünd se dunkelgröön, glatt un glimmert wat, unnen sünd se wat heller un dor könnt Haare an sitten. Vun de Middelrippen gaht seven bit negen Blattnerven up jede Siet af.

Bleihn doot de Teestrüker vun Oktober bit Februar. In de Blattasseln wasst denn een bit dree Blöten. Se sünd 2,5 bit 3,5 cm groot. An’n Blötenstengel sitt twee Hochblöer, man de fallt slank af. De Blöte besteiht ut fief Kelkblöer, sess bit acht witte Kroonblöer, en ganze Reeg vun Stoffblöer un dat Gynoeceum. Binnen an de Kelkblöer un an den Fruchtknutten sitt meist ok Haare an. De Knotten mit den een oder de twee Saatköörn dorin is wat platt. De Saat warrt in’n August bit Oktober riep.

 Wo de Teeplant wassen deit 
miniatur|left|Länner, de Tee produzeert

De Teeplant wasst in de Subtropen in de Gemarken mit en Monsumklima. In’n Summer is dat dor natt un heet un in’n Winter blifft dat tämlich dröge un küll. 
Se hett sik utbreedt vun Japan un Korea ehrn Süden över de süüdliche Hälft vun China hen bit na Noordoost-Indien. Na Süden to is de Plant ok noch bit Laos, Myanmar, Thailand un Vietnam tohuse. Se wasst in dat Unnerholt vun duergröne Wolden. Vunwegen datt de Minsch de Plant al so lang in Kultur hett, kann een hüdigendags nich mehr seggen, wo se toeerst tohuse ween is. 

 Wo de Teeplant för bruukt warrt 
Ut Delen vun de Teeplant (Blöer, Knuppen, Blomen, Stengels u.s.w.) warrt hett en Upguss-Drank vun maakt, dat is de Tee. Tee gifft dat al siet dusenden vun Johren, de Geschicht langt al torüch bit in de Antike. 

 Anbo un Export 
An un for sik sünd de Teeplanten in twee Aarten anboot wurrn. dat een weer de Camellia sinensis var. sinensis. Dat is en Struuk mit lüttje Blöer, de wat Kull verdrägen kann. Se is sunnerlich in China un Darjeeling anplant wurrn. De Aart Camellia sinensis var. assamica is eerst 1830 in Assam funnen wurrn. Se is en lüttjen Boom, de slank wassen deit un wat gröttere Blöer hett. Düsse Plant is in Indien un Sri Lanka de Teesoort ween, de dor begäng weer. Hüdigendags weert düsse beiden reinen Sorten up de ganze Welt jummers mehr vun Hybriden an’e Sieten schaven. 

+ De 10 gröttsten Teeproduzenten 2005(Angaav in Tons) Land Produktschoon Export Andeel an Export China 953.803 291.210 30,53 % Indien 830.750 159.150 19,16 % Kenia 328.500 313.200 95,34 % Sri Lanka 317.200 177.320 55,90 % Törkei 217.520 5.860 2,69 % Indonesien 171.410 102.300 59,68 % Vietnam 132.525 51.100 38,56 % Japan 100.000 1.150 1,15 % Argentinien 67.871 67.700 99,75 % Iran 59.180 12.760 21,56 % Welt alltohoop 3.541.547 Born: Organisatschoon för Landweertschop un Eten (FAO)Food and Agriculture Organization of the United Nations: Statistische Online-Datenbank FAOSTAT, Stand 6. April 2008

 Import 
De wichtigsten Importlänner för Tee sünd Grootbritannien, Russland, pakistan, de USA un de Länner in Arabien. 

 Kiek ok bi 
 Projekt:Plantennaams up Platt

 Belegen 

Kategorie:Tee
Kategorie:Planten